Մարկո Մատերացի

Մարկո Մատերացի (, օգոստոսի 19, 1973, Լեչե, Իտալիա), իտալացի ֆուտբոլիստ և մարզիչ։ Հանդես է եկել պաշտպանի դիրքում, Իտալիայի հավաքականի կազմում 2006 թվականի աշխարհի առաջնության հաղթող։ Իտալիայի առաջնության հնգակի, Իտալիայի գավաթի եռակի չեմպիոն։ Առավել հայտնի է կոպիտ խաղային որակներով։ «Իտալիայի հանրապետությանը մատուցած ծառայությունների համար» շքանշանակիր սպա է։ Ներկայումս զբաղեցնում է հնդկական «Չեննային» ակումբի գլխավոր մարզչի պաշտոնը։

Կյանք 
Իտալացի հայտնի մարզիչ Ջուզեպպե Մատերացիի որդին է։ Կարիերան սկսել է իտալական ցածր դիվիզիոնների ակումբներում։ 1995 թվականին տեղափոխվեց Սերիա B-ում հանդես եկող «Պերուջա» ակումբ։ Միանգամից հիմնական կազմում հաստատվել նա չկարողացավ և վարձավճարով հանձնվեց «Կարպիին» (Սերիա C): Այդտեղից վերադառնալով աճեց որպես ֆուտբոլիստ և կայուն խաղային պրակտիկա ստացավ «Պերուջայում»։ 1998-1999 մրցաշրջանն անցկացրեց անգլիական «Էվերթոնում»՝ վարձակալական հիմունքներով։ Մարկոն այս ակումբում 27 խաղ անցկացրեց և 3 անգամ հեռացվեց խաղադաշտից։ «Պերուջան» իր բացակայության ժամանակ բարձրացավ Սերիա A: 1999 թվականի ամռանը Մատերացին վերադարձավ «Պերուջայի» կազմ։ 2000-2001 մրցաշրջանում խփեց 12 գոլ, ինչը ռեկորդային էր Սերիա A-ի մեկ մրցաշրջանում պաշտպանների խփած գոլերի թվով։ 2001 թվականի ամռանը Միլանի «Ինտերը» գնեց նրան։ Մարկոն դարձավ «Ինտերի» առաջատարներից մեկը, ակումբի կազմում մեծ թվով տիտղոսներ նվաճեց՝ այդ թվում երկրի 5 անընդմեջ չեմպիոնություն, 3 երկրի գավաթ և 3 Սուպերգավաթ։ 2006-2007 մրցաշրջանում պաշտպանների շրջանում խփած 10 գոլով կրկին դարձավ լավագույն ռմբարկու։ 2009 թվականի հուլիսի 1-ին Մատերացին երկարաձգեց «Ինտերի» հետ պայմանագիրը մինչև 2012 թվականի ամառը։

2011 թվականի հունիսի 20-ին Մատերացին ու «Ինտերը» չեղարկեցին պայմանագիրը երկուստեք համաձայնությամբ։ Հետագայում նա ասաց. «Ես ուզում եմ հասկանալ իրավիճակը, ես չեմ ընդունել «Ինտերից» հեռանալու որոշումը։ Լեոնարդոն դավաճանել է ինձ։ Ակումբում հայտարարեցին, որ ես ներգրավված չեմ իրենց ծրագրերում և չեմ ընդգրկվելու Չեմպիոնների Լիգայի հայտացուցակում։ Ես չգիտեմ, թե ինչու Լեոնարդոն այդպես արեց։ Նա միշտ ասում էր, որ ես լիովին նվիրվել եմ ակումբին դաշտում և դրա սահմաններից դուրս»։

2013 թվականին Մատերացին Ջանլուկա Զամբրոտայի, Ֆաբիո Գրոսսոյի և Ֆիլիպպո Ինձագիի հետ միասին ստացավ UEFA Pro-ի մարզչական թույլատվություն։

Ձեռքբերումներ 
 «Ինտեր»
 Իտալիայի չեմպիոն (5). 2005-06, 2006-07, 2007-08, 2008-09, 2009-10
 Իտալիայի առաջնության 2-րդ հորիզոնական (2). 2002-03, 2010-11
 Իտալիայի առաջնության 3-րդ հորիզոնական (2). 2001/02, 2004/05
 Իտալիայի գավաթի հաղթող (4). 2004-05, 2005-06, 2009-10, 2010-11
 Իտալիայի գավաթի ֆինալիստ. 2006-07, 2007-08
 Իտալիայի սուպերգավաթի հաղթող (4). 2005, 2006, 2008, 2010
 Չեմպիոնների Լիգայի 2009-2010 մրցաշրջանի հաղթող
 Աշխարհի ակումբային առաջնության հաղթող (1). 2010

 Իտալիայի հավաքական
 Աշխարհի չեմպիոն. 2006

 Անձնական

 Սերիա A-ի տարվա լավագույն պաշտպան. 2007
 Սերիա A-ի լավագույն ռմբարկու պաշտպանների շրջանում. 2000-01 (12 գոլ), 2006-07 (10 գոլ)

 Որպես մարզիչ

 Հնդկաստանի 2014-2015 մրցաշրջանի Սուպերլիգայի հաղթող

Ծանոթագրություններ

Արտաքին հղումներ 
 
 Պաշտոնական կայք 
 
 
 Անձնական էջը «Ինտերնացիոնալե» ՖԱ-ի կայքում  
 Անձնական էջը footballdatabase.com կայքում 
 

Իտալացի ֆուտբոլիստներ
Իտալիայի հավաքականի ֆուտբոլիստներ
Ֆուտբոլային մարզիչներ այբբենական կարգով
Պրեմիեր Լիգայի ֆուտբոլիստներ
Ինտեր Միլանի ֆուտբոլիստներ
Անգլիայի լեգեոներ ֆուտբոլիստներ